‘Engele’ gryp in by man met sepsisBezuidenhout is Woensdag met die hulp van Metz en haar dogter, Madelaine Prinsloo, in die Mediclinic Nelspruit opgeneem (Foto: Verskaf( Die man wat sedert 2017 vergeefs by verskeie hospitale om hulp vir ŉ bakteriële infeksie aangeklop het, sal binnekort geopereer word om dié infeksie te behandel. Dít danksy ŉ barmhartige dokter wat ingegryp het sodat hy behoorlike mediese behandeling kan ontvang. Maroela Media het vroeër berig dokters het in 2012 skroewe in André Bezuidenhout (62) se rug gesit as behandeling vir ŉ werksbesering. Dié skroewe het vyf jaar later sepsis veroorsaak omdat Bezuidenhout se liggaam dit verwerp het. Die skroewe moes uitgehaal word, maar dokters van verskeie Gautengse staatshospitale het die een ná die ander ŉ verskoning gehad waarom hulle nie ŉ operasie kon uitvoer nie. Hy is telkemale met slegs ŉ pakkie pille huis toe gestuur. Die sepsis en só ook Bezuidenhout se gesondheid het sedertdien versleg. Marcélle Metz van die niewinsgewende maatskappy Warriors and Angels, wat ŉ geldinsameling vir Bezuidenhout behartig, sê binne ŉ dag nadat Maroela Media oor dié netelige kwessie berig het, het ŉ ortopeed van Nelspruit met haar kontak gemaak en aangebied om hom gratis te opereer. “Dr. Adam Schoeman het my Sondag gebel en gesê hy wil Bezuidenhout in die Mediclinic Nelspruit laat opneem en gratis behandel. Hy het gevra om Bezuidenhout Maandag te sien en dit as ŉ saak van dringendheid beskryf. Hy spesialiseer ook toevallig in sepsis-gevalle,” vertel Metz. Bezuidenhout se dogter, Zania Prinsloo, sê haar hart wil bars van opwinding. “Ek het gevoel ek bid teen ŉ klip vas, maar ek besef die Here werk op sy eie tyd. Ons was al só raadop en het in ŉ stadium gedink my pa gaan dit nie maak nie. “Ons is so dankbaar vir elke engel se geldjie, ondersteuning, hulp en boodskap. Ons is dankbaar vir Warrior and Angels en veral dankbaar vir dr. Schoeman.” Bezuidenhout was reeds in Nelspruit nadat Warriors and Angels gereël het dat hy Vrydag met ŉ bus soontoe reis. Metz se plan met die geldinsameling was om Bezuidenhout in Mediclinic te laat opneem, maar dit sou net moontlik wees indien hulle voldoende geld hiervoor ingesamel het. “Schoeman is intussen as ŉ engel oor ons pad gestuur.” Bezuidenhout se gesondheid het in 2018 begin verswak [Foto: Verskaf] “Schoeman het gesê dit is ŉ wonderwerk dat Bezuidenhout nog regop sit, want sy toestand was al so kritiek weens die sepsis. Hy het ook beklemtoon dat die skroewe so gou moontlik moet uitkom.” Schoeman het glo benadruk dat die sepsis na Bezuidenhout se brein kan versprei indien dit nie betyds behandel word nie. Die sepsis het reeds sy niere begin aantas. Bezuidenhout is Woensdag met die hulp van Metz en haar dogter, Madelaine Prinsloo, in die Mediclinic Nelspruit opgeneem. Hy sal moontlik binne die volgende twee dae geopereer word. “Schoeman het gesê Bezuidenhout sal dalk vir omtrent ŉ maand in die hospitaal moet bly. Hy sal ook ongeveer drie operasies moet ondergaan – om die sepsis uit te kry en dan om die skroewe uit te haal.” Bezuidenhout sal ook ná afloop van die operasies ŉ dieetkundige spreek. Hy is erg ondervoed weens die sere in sy mond en keel, wat deur die sepsis veroorsaak is. Dit is omdat hy nie kon eet nie. Hy het ook die afgelope ruk begin ontwater en aanhoudend gebraak. Metz het in die vorige berig gevra vir ŉ rolstoel vir Bezuidenhout omdat hy nie meer kan loop nie. Drie weldoeners het intussen aangebied om rolstoele te skenk. Bezuidenhout het Dinsdag self aan Maroela Media gesê hy is baie dankbaar vir almal se hulp. Hy sê hy voel ook positief oor die toekoms. “Daar het nou eindelik ŉ deur oopgegaan. Die nagmerrie is amper verby.”